32003D0508
L 174/10
JURNALUL OFÍCIAL AL UNIUNII EUROPENE
DECIZIA COMISIEI
din 7 iulie 2003
de adoptare a unor decizii comunitare de import pentru anumite produse chimice periculoase, în conformitate cu Regulamentul (CE) nr. 304/2003 al Parlamentului European și al Consiliului și de modificare a Deciziilor 2000/657/CE și 2001/852/CE
(Text cu relevanță pentru SEE)
(2003/508/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 304/2003 al Parlamentului European și al Consiliului din 28 ianuarie 2003 privind exportul și importul de produse chimice periculoase (1), în special articolul 12 alineatul (1),
întrucât:
(1)
În temeiul Regulamentului (CE) nr. 304/2003, Comisia decide, în numele Comunității, dacă autorizează sau nu importul în Comunitate al fiecăruia dintre produsele chimice supuse procedurii de consimțământ prealabil în cunoștință de cauză (PIC).
(2)
Programul Organizației Națiunilor Unite pentru Mediu (UNEP) și Organizația Națiunilor Unite pentru Alimentație și Agricultură (FAO) au fost desemnate să asigure servicii de secretariat pentru realizarea procedurii PIC provizorii stabilite prin Actul final al conferinței plenipotențiarilor referitoare la Convenția de la Rotterdam privind procedura de consimțământ prealabil în cunoștință de cauză (PIC) aplicabilă anumitor produse chimice și pesticide periculoase care fac obiectul comerțului internațional, în special Rezoluția privind dispozițiile provizorii prevăzute în Actul final; Convenția a fost semnată la 11 septembrie 1998 și aprobată de Comunitate prin Decizia 2003/106/CE (2) a Consiliului.
(3)
Comisia, acționând în calitate de autoritate desemnată comună, trebuie să transmită deciziile privind produsele chimice Secretariatului procedurii PIC provizorii, denumit în continuare „Secretariatul provizoriu”, în numele Comunității și al statelor membre.
(4)
Secretariatul provizoriu a solicitat participanților la procedura PIC să utilizeze formularul specific de răspuns al țării importatoare pentru a raporta deciziile de import.
(5)
Produsul chimic monocrotofos a fost adăugat ca pesticid pe lista produselor chimice supuse procedurii PIC provizorii pentru care Comisia a primit informații din partea Secretariatului provizoriu sub forma unui document de orientare a deciziilor. Monocrotofos este deja supus procedurii provizorii PIC, în măsura în care anumite preparate pesticide extrem de periculoase care conțin monocrotofos sunt înscrise la anexa III la Convenția de la Rotterdam. Până la evaluarea comunitară a monocrotofosului în cadrul Directivei 91/414/CEE a Consiliului din 15 iulie 1991 privind introducerea pe piață a produselor de uz fitosanitar (3), astfel cum a fost modificată ultima dată prin Regulamentul (CE) nr. 806/2003 (4), un răspuns provizoriu privind aceste preparate pesticide a fost dat în Decizia 2000/657/CE a Comisiei din 16 octombrie 2000 de adoptare a deciziilor comunitare de import pentru anumite produse chimice, în conformitate cu Regulamentul (CEE) nr. 2455/92 al Consiliului privind exportul și importul anumitor produse chimice periculoase (5), astfel cum a fost modificată prin Decizia 2001/852/CE (6). În temeiul Regulamentului (CE) nr. 2076/2002 al Comisiei din 20 noiembrie 2002 de prelungire a perioadei menționate la articolul 8 alineatul (2) din Directiva 91/414/CEE a Consiliului și privind neincluderea anumitor substanțe active în anexa I la respectiva directivă, precum și retragerea autorizațiilor pentru produsele de uz fitosanitar care conțin aceste substanțe (7), monocrotofosul a fost eliminat din anexa I la Directiva 91/414/CEE, iar autorizațiile pentru produsele fitosanitare care conțin această substanță urmau să fie retrase până la 25 iulie 2003. Răspunsul provizoriu prevăzut în Decizia 2000/657/CE ar trebui, prin urmare, să fie înlocuit cu o decizie finală de import.
(6)
Substanțele chimice 2,4,5-T, clorbenzilat și fosfamidon intră în domeniul de aplicare al Directivei 91/414/CEE, care prevede o perioadă de tranziție în cursul căreia statele membre pot lua, până la adoptarea unei decizii comunitare, o decizie privind substanțele și produsele care intră în sfera de aplicare a directivei în cauză. Prin Regulamentul (CE) nr. 2076/2002, aceste substanțe au fost excluse din anexa I la Directiva 91/414/CEE, iar autorizațiile pentru produsele fitosanitare care le conțin urmau să fie retrase până la 25 iulie 2003. Deciziile de import pentru preparatele pesticide 2,4,5-T, clorbenzilat și fosfamidon prevăzute în Decizia 2000/657/CE, care au fost prezentate ca răspunsuri provizorii până la adoptarea unei decizii comunitare, ar trebui, prin urmare, să fie înlocuite cu decizii finale.
(7)
Produsele chimice paration și metil-paration intră, de asemenea, în sfera de aplicare a Directivei 91/414/CEE. Prin Decizia 2001/520/CE a Comisiei din 9 iulie 2001 privind neincluderea parationului în anexa I la Directiva 91/414/CEE a Consiliului și retragerea autorizațiilor pentru produsele fitosanitare care conțin această substanță activă (8) și prin Decizia 2003/166/CE a Comisiei din 10 martie 2003 privind neincluderea metilului-paration în anexa I la Directiva 91/414/CEE a Consiliului și retragerea autorizațiilor pentru produsele de uz fitosanitar care conțin această substanță activă (9), aceste substanțe au fost excluse din anexa I la Directiva 91/414/CEE, iar autorizațiile pentru produsele fitosanitare care le conțin au fost retrase. Prin urmare, deciziile de import pentru preparatele pesticide paration și metil-paration, prevăzute în Decizia 2001/852/CE a Comisiei din 19 noiembrie 2001 privind adoptarea deciziilor comunitare de import, în conformitate cu Regulamentul (CEE) nr. 2455/92 al Consiliului privind exportul și importul anumitor produse chimice periculoase și de modificare a Deciziei 2000/657/CE și, respectiv, în Decizia 2000/657/CE, care au fost prezentate ca răspunsuri provizorii până la adoptarea unei decizii comunitare, ar trebui să fie înlocuite cu decizii definitive.
(8)
Substanța chimică oxid de etilenă este reglementată de Directiva 79/117/CEE a Consiliului din 12 decembrie 1978 privind interzicerea introducerii pe piață și a folosirii produselor de uz fitosanitar care conțin anumite substanțe active (10), astfel cum a fost modificată prin Regulamentul (CE) nr. 807/2003 (11). Acest lucru a fost reflectat într-o decizie definitivă de import cuprinsă în Decizia 2001/852/CE. Cu toate acestea, oxidul de etilenă a fost recent notificat în cadrul Programului comunitar pentru evaluarea substanțelor existente în temeiul Directivei 98/8/CE a Parlamentului European și a Consiliului din 16 februarie 1998 privind introducerea pe piață a produselor biocide (12), care prevede o perioadă de tranziție în cursul căreia statele membre pot lua, până la adoptarea unei decizii comunitare, o decizie privind substanțele și produsele care intră în sfera de aplicare a directivei în cauză. Decizia de import cuprinsă în Decizia 2001/852/CE ar trebui, prin urmare, să fie înlocuită.
(9)
Produsele chimice bifenili polibromurați (PBB-uri) au fost supuse unor restricții severe la nivel comunitar prin Directiva 76/769/CEE a Consiliului din 27 iulie 1976 privind apropierea actelor cu putere de lege și a actelor administrative ale statelor membre referitoare la restricțiile privind introducerea pe piață și utilizarea anumitor substanțe și preparate periculoase (13), astfel cum a fost modificată prin Directiva 2003/11/CE a Parlamentului European și a Consiliului (14). Această situație s-a reflectat într-o decizie comunitară de import publicată în Circulara PIC V de raportare a situației de până la 30 iunie 1995. Cu toate acestea, decizia menționată anterior nu a ținut cont de interzicerea completă a PBB-urilor în Austria din 1993. Prin urmare, este necesară înlocuirea deciziei de import în cauză.
(10)
Măsurile prevăzute în prezenta decizie sunt în conformitate cu avizul comitetului instituit în temeiul articolului 29 din Directiva 67/548/CEE a Consiliului (15), astfel cum a fost modificată prin Regulamentul (CE) nr. 807/2003,
DECIDE:
Articolul 1
Răspunsurile provizorii privind importul substanțelor chimice 2,4,5-T, clorbenzilat, metil-paration, monocrotofos și fosfamidon, prevăzute în anexa la Decizia 2000/657/CEE, se înlocuiesc cu formularele de răspuns al țării importatoare din anexa I la prezenta decizie.
Articolul 2
Decizia definitivă privind importul oxidului de etilenă și răspunsul provizoriu privind importul parationului, prevăzute în anexa la Decizia 2001/852/CE, se înlocuiesc cu formularele de răspuns al țării importatoare din anexa II la prezenta decizie.
Articolul 3
Decizia definitivă privind importul bifenililor polibromurați (PBB-urilor), publicată în Circulara PIC V, se înlocuiește cu formularul de răspuns al țării importatoare din anexa III la prezenta decizie.
Adoptată la Bruxelles, 7 iulie 2003.